text: Ràdio Sarrià 87.6 F.M.: Figueres tindrà un nou circ per les Festes de Santa Creu: El circ Charlie Rivel
  Figueres tindrà un nou circ per les Festes de Santa Creu: El circ Charlie Rivel
  Després de l'èxit del Festival Internacional del Circ, Figueres tindrà un nou circ català el "Charlie Rivel" que s'estrenarà per les Festes de Santa Creu, entre el 23 d'abril i el 4 de maig i oferirà una selecció de 12 de les millors atraccions premiades en els grans festivals del circ del món, amb un total de 19 funcions. Els promotors d'aquest nou circ són en Genís Matabosc i en Joan Mompart, creadors del Festival del Circ de Figueres i del Circ de Nadal de Girona.
  La nova carpa no té columnes, fa 14 metres d'alçada i vint-i-vuit metres i mig de diàmetre i amb butaques, tindrà capacitat per a 800 persones i s'instal·larà a la Plaça Catalunya, segons ha explicat Genís Matabosch per "recuperar la centralitat del circ" i coincidirà el dia 23 d'abril amb els 119 anys del naixement de Charlie Rivel segons Joan Mompart en la roda de premsa de presentació. En declaracions a Ràdio Sarrià, Genís Matabosch ha destacat que el nou circ és un homenatge al pallasso català més internacional, un circ que "fusiona les arts del circ i el folklore i la cultura catalana".